TARYBOS REGLAMENTAS (EB) Nr. 1247/2007
2007 m. spalio 22 d.
iš dalies keičiantis Reglamentą (EB) Nr. 1947/2005 dėl Suomijos teikiamos nacionalinės pagalbos sėklai ir javų sėklai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 36 straipsnį ir 37 straipsnio 2 dalies trečią pastraipą,
atsižvelgdama į Komisijos pasiūlymą,
atsižvelgdama į Europos Parlamento nuomonę,
kadangi:
(1)
Pagal 2005 m. lapkričio 23 d. Tarybos reglamento (EB) Nr. 1947/2005 dėl bendro sėklos rinkos organizavimo ir panaikinančio Reglamentus (EEB) Nr. 2358/71 ir (EEB) Nr. 1674/72 (1) 8 straipsnio 2 dalį, Suomija, gavusi Komisijos leidimą, gali dėl šaliai būdingų klimato sąlygų skirti nacionalinę pagalbą tam tikram tiktai Suomijoje išaugintam sėklos ir javų sėklos kiekiui.
(2)
Komisija, remdamasi Suomijos atsiųsta informacija, pateikė Tarybai ataskaitą laikydamasi Reglamento (EB) Nr. 1947/2005 8 straipsnio 2 dalies antros pastraipos nuostatų. Ataskaita rodo, kad Suomijoje sėklos ir javų sėklos augintojams yra prieinamos kitos pagalbos schemos, kuriomis pasinaudoję Suomijos ūkininkai gali gauti kompensacijas už klimato sąlygas, kuriomis jie dirba.
(3)
Iš ataskaitos taip pat matyti, kad javų sėklos auginimo apimtys Suomijoje didėjo ir, kad importuojamas javų sėklos kiekis, palyginti su šalyje išaugintu kiekiu, yra mažas. Be to, iš ataskaitos taip pat matyti, kad šalyje sumažėjus sėklos auginimo mastui, padidėjo importas ir atvirkščiai, todėl galima daryti išvadą, kad šalyje auginamą sėklą galima pakeisti importuojama ir kad Suomijos nacionalinė pagalba gali iškreipti konkurenciją su importuojamais produktais.
(4)
Pašarinių motiejukų sėkla Suomijoje yra auginama beveik optimaliomis ir santykinai konkurencingomis sąlygomis. Toliau teikiant su gamyba susietą pagalbą pašarinių motiejukų sėklai auginti skatins didelį šios sėklos auginimą Suomijoje. Dėl šios priežasties turi būti nutraukta nacionalinė pagalba už išaugintą pašarinių motiejukų sėklą.
(5)
Dėl minėtų priežasčių ir dėl tinkamo bendrosios rinkos funkcionavimo, tikslinga panaikinti Suomijai galimybę teikti nacionalinę pagalbą už išaugintą sėklą ir javų sėklą. Tačiau, siekiant Suomijos ūkininkams suteikti galimybę pamažu prisitaikyti prie padėties, kai nacionalinė pagalba nebebus teikiama, būtų tikslinga pagalbą už išaugintą sėklą ir javų sėklą, išskyrus pašarinio motiejuko sėklą, Suomijoje nutraukti per paskutinį papildomą pereinamąjį laikotarpį, kuriam pasibaigus pagalbos teikimas bus visiškai panaikintas.
(6)
Atsižvelgiant į nacionalinės pagalbos sistemos tarpinį svarstymą, būtina reikalauti, kad Suomija pateiktų išsamią suteiktos nacionalinės pagalbos rezultatų ataskaitą.
(7)
Todėl Reglamentas (EB) Nr. 1947/2005 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1947/2005 8 straipsnio antra pastraipa pakeičiama taip:
„2. Suomija, gavusi Komisijos leidimą, gali skirti nacionalinę pagalbą už tam tikrą tik Suomijoje iki 2010 m., įskaitant tų metų derlių, išaugintą sėklos, išskyrus pašarinio motiejuko (Phleum pratense L.), kiekį ir javų sėklos kiekį.
Vėliausiai iki 2008 m. gruodžio 31 d. Suomija pateikia Komisijai išsamią ataskaitą apie pagalbos, kurią buvo leista teikti, rezultatus.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2007 m. spalio 22 d.